**ПАРЛАМЕНТАРНИ ОДБОР ЗА СТАБИЛИЗАЦИЈУ И ПРИДРУЖИВАЊЕ**   
**ЕВРОПСКЕ УНИЈЕ И СРБИЈЕ**   
**(ПОСП)**

13. састанак

28. октобар 2021. године  
Брисел и онлајн

**ДЕКЛАРАЦИЈA и ПРЕПОРУКE**

Парламентарни одбор за стабилизацију и придруживање Европске уније и Србије (ПОСП) одржао је свој тринаести састанак 28. октобра 2021. године у Бриселу и онлајн којим су копредседавали гђа Тања ФАЈОН, испред делегације Европског парламента, и г. Владимир ОРЛИЋ, испред делегације Народне скупштине Републике Србије.

У размени ставова са Одбором учествовали су:

* Јадранка Јоксимовић, министарка за европске интеграције, у име Владе Републике Србије,
* Гашпер Довжан, државни секретар Министарства спољних послова Републике Словеније, у име словеначког председавања Савету ЕУ,
* Кетрин Вендт, руководилац Одељења за Србију и Црну Гору у Генералном директорату за проширење, у име Европске комисије,
* Елса Фенет, руководилац Сектора за Југоисточну Европу и Западни Балкан, у име Европске службе за спољне послове.

Чланови Парламентарног одбора за стабилизацију и придруживање разматрали су следеће теме:

* Стање у приступним преговорима и односима између ЕУ и Србије
* Развој ситуације у преговарачком Кластеру 1 – Основе, са фокусом на поглавља 23 и 24, правосуђе, основна права, правда, слобода и безбедност
* Економски развој

Парламентарни одбор за стабилизацију и придруживање, у складу са чланом 7. Пословника и чланом 125. Споразума о стабилизацији и придруживању између европских заједница и њихових држава чланица, са једне стране, и Републике Србије, са друге стране, упућује следећу декларацију и препоруке Савету за стабилизацију и придруживање и институцијама Србије и Европске уније:

1. *Поздравља* досадашњи напредак Србије у преговорима о приступању; *позива* Европски парламент и Европску комисију (ЕК) да остану гласни заговорници и одрже замах процеса проширења, као једног од кључних приоритета; *изражава* подршку европској перспективи Србије и подсећа да су за веродостојну перспективу проширења потребни одрживи напори и неповратне реформе у свим областима, посебно у области владавине права, која је и даље централна област у процесима проширења и стабилизације и придруживања; *поздравља* то што је чланство у ЕУ и даље стратешки циљ Србије; *поздравља* чињеницу да све парламентарне странке подржавају процес интеграције Србије у ЕУ.
2. *Позива* Европску комисију и Савет ЕУ, под условом да су испуњени неопходни услови, да предузму неопходне кораке у спровођењу ревидиране методологије проширења, посебно оне које се односе на тематске преговарачке кластере, као и да искористе нову методологију као прилику да убрзају процес проширења на Западни Балкан на основу спровођења обавеза у вези са ЕУ и да дефинишу, заједно са Србијом, даљи ток преговора Србије; *потврђује* да су одрживе реформе од суштинског значаја за отварање кластера и поглавља, као и за постизање проевропских промена у Србији; *констатује* да је Србија наставила да јача усклађивање и спровођење свог законодавства у складу са правним тековинама ЕУ и да је потребно да то и даље чини; *позива* на отварање свих кластера за које постоји техничка спремност.
3. *Позива* Србију и државе чланице ЕУ да спроводе активнију и делотворнију политику комуникације о користима процеса проширења, усмерену према грађанима Србијe и Европске уније; у том смислу, *подвлачи* важност промовисања европских вредности и подизања свести грађана о конкретним резултатима који су остварени, подршци која је дата преко фондова ЕУ и видљивим бенефитима процеса европских интеграција кроз стратегију активне комуникације;
4. *Поздравља* организовање Међустраначког дијалога (МСД) од стране Народне скупштине уз посредовање Европског парламента; *поздравља* огроман допринос кофасилитатора и сет мера које су они предложили након МСД; *позива* органе власти на пуну имплементацију ових мера и све политичке актере у Србији да у њој узму учешће; *позива* на даље спровођење препорука ОЕБС/ОДИХР-а и поздравља сталне доприносе Радне групе Владе у том погледу; *поздравља* учешће свих политичких странака које су узеле учешће у МСД у циљу унапређења квалитета политичког дијалога у Србији и изборног окружења;
5. *Поздравља* промене у раду Народне скупштине као важне кораке који су предузети непосредно након објављивања препорука у Извештају ЕК о напретку Србије за 2020. годину; *поздравља* увођење мера за унапређења рада Народне скупштине, што је резултирало значајним смањењем хитних процедура, као и смањењем броја амандмана и груписања различитих тачака дневног реда; *подстиче* све политичке странке да даље јачају политички дијалог; *поздравља* чињеницу да је Извештај ЕК о напретку Србије за 2020. годину разматран на седници Народне скупштине; *поздравља* значајну заступљеност националних мањина у Парламенту; *похваљује* снажну заступљеност жена у Парламенту и Влади, у нади да ће то довести до суштинске промоције људских права и политичких слобода жена и рањивих група; *поздравља* усвајање Закона о родној равноправности и измене Закона о забрани дискриминације, повећане напоре Србије у сарадњи са ЕУ у области инклузије ромске заједнице, као и почетак рада Координационог тела за Роме коме председава председница Владе.
6. *Поздравља* посредовање ЕУ у дијалогу између Београда и Приштине на највишем политичком нивоу како би се постигла свеобухватна нормализација односа између страна у преговорима; *понавља* свој позив на поштовање преходно преузетих обавеза у оквиру Дијалога и на пуно спровођење свих договора који су постигнути у дијалогу између Београда и Приштине уз посредовање ЕУ; *поздравља* посвећеност Београда дијалогу; *констатује* да остваривање свеобухватне нормализације односа остаје кључно за стабилност и просперитет целог региона и за одређивање брзине приступних преговора Србије.
7. *Понавља* кључни значај слободе медија и *позива* на даљи напредак у овој области; *поздравља* усвајање Медијске стратегије и пратећег Акционог плана за медијску стратегију; *констатује* прве кораке предузете на основу Споразума о сарадњи и мерама за подизање нивоа безбедности новинара између Тужилаштва, Министарства унутрашњих послова и новинарских удружења.
8. *Подсећа* на потребу да се наставе реформе које гарантују јачање независности и одговорности правосуђа, као и поделу власти, кроз окончање процеса промене Устава који је у току, као приоритетног процеса, узимајући у обзир сва релевантна мишљења Венецијанске комисије.
9. *Поздравља* веома отпорну стопу раста привреде Србије и финансијску стабилност Србије, укључујући и чињеницу да је реални раст БДП-а Србију уврстио међу европске привреде са најповољнијим растом; *истиче* да се пословно окружење побољшало и подстиче на предузимање даљих корака у овом погледу; *подвлачи* блиску везу између пословног окружења и владавине права; *констатује* смањену стопу незапослености у 2020. години; *наглашава* важност оснаживања жена и младих на тржишту рада и позива на нове приватне инвестиције; *похваљује* Србију због тога што је успоставила нови систем дуалног и стручног образовања како би се решио проблем незапослености младих и *истиче* важност даљег ширења овог система у сарадњи са другим актерима; *похваљује* константно високе нивое трговинске размене Србије са ЕУ и чињеницу да Србија наставља да привлачи стране директне инвестиције (СДИ) , што је довело до стварања нових радних места за грађане Србије; *подсећа* да је ЕУ највећи пружалац финансијске помоћи Србији; *наглашав*а да је неопходна сарадња ЕУ и Србије у циљу подстицања економског раста кроз инвестиције, иновације, повезивање и нове технологије; *позива* да се повећа препознатљивост ових чињеница и видљивост пројеката које финансира ЕУ, како би се повећало поверење грађана Србије према Европској унији и њеним институцијама.
10. *Подсећа* да се у периоду до приступања одСрбије очекује да постепено усклађује своје политике са Заједничком спољном и безбедносном политиком ЕУ (ЗСБП), у складу са захтевима који проистичу из њеног статуса кандидата за чланство у ЕУ, њеног Преговарачког оквира и Споразума о стабилизацији и придруживању; *похваљује* активно учешће Србије у мисијама и операцијама у оквиру Заједничке безбедносне и одбрамбене политике (ЗБОП); *поздравља* закључивање Споразума о сарадњи на управљању границама између Србије и Европске агенције за граничну и обалску стражу (Фронтекс) који ће Фронтексу омогућити да помогне Србији у управљању границама и спровођењу заједничких операција; *напомиње* да је Србија играла активну, кооперативну и конструктивну улогу у управљању спољним границама ЕУ.
11. *Констатује* потписивање три меморандума о сарадњи на Форуму за регионалну сарадњу, који је одржан 29. јула 2021. године, у Скопљу, у оквиру иницијативе „Отворени Балкан“ са циљем да се олакша живот грађанима и побољша њихов животни стандард; *поздравља* посвећеност лидера Албаније, Северне Македоније и Србије регионалној сарадњи, која је суштински елемент европске перспективе Западног Балкана; *подсећа* у овом контексту да је процес који укључује цео регион Западног Балкана кључан; *подстиче* читав регион да учествује у успостављању Заједничког регионалног тржишта у складу са својим политичким обавезама преузетим током Самита у Софији; *подсећа* да су усвајање техничких стандарда и спровођење меких мера као што су усклађивање и поједностављивање поступака за прелазак границе, реформе железнице, информациони системи, безбедност саобраћаја на путевима и планови одржавања, приступ трећих страна и јачање капацитета социјалних партнера, једнако важни за привреду, али и за унапређење јавних услуга; *подвлачи* значај регионалне сарадње у контексту кризе проузроковане пандемијом КОВИД-19 и *наглашава* да су регионална сарадња и добросуседски односи повезани са циљем Србије, а то је успешна европска перспектива; *похваљује* ступање на снагу Регионалног споразума о ромингу који ће додатно смањити трошкове роминга у региону и отворити пут за израду плана за смањивање трошкова роминга између Западног Балкана и ЕУ.
12. *Похваљује* финансијску помоћ коју ЕУ пружа Србији за спровођење програма и пројеката кроз претприступне ИПА фондове, која ће допринети спровођењу политичких, економских, правосудних и институционалних реформи као предуслов за напредак Србије у процесу приступања ЕУ; *сматра* кључним да ИПА III подржи даље јачање основних вредности и доброг управљања; *позива* органе власти у Србији да на најбољи начин искористе прерасподелу средстава из европских ИПА фондова, како би помогле ублажавању социјалних и економских последица пандемије изазване вирусом ковида 19, наглашавајући важност посвећивања посебне пажње рањивим групама; *наглашава* важност приступа којим се процена напретка сваког кандидата врши на основу појединачних заслуга без ризика да се кандидати за чланство међусобно успоравају у том процесу; *констатује* да је посвећеност основним европским вредностима од посебног значаја за све партнере који теже чланству у ЕУ.